Panelák (seriál)

Panelák je prvý denný slovenský televízny seriál, ktorý vysielala TV JOJ. Pôvodne sa vysielal od 18. februára 2008 ako denný seriál až do 17. júna 2015, kedy bola odvysielaná finálna epizóda 15. série. Neskôr v roku 2017 po dlhšej odmlke vrátil seriál s novou 16. sériou, ktorá sa vysielala od 29. marca 2017 do 30. augusta 2017.
Prvá séria Paneláku sa vysielala aj na českej stanici Prima TV každý pracovný deň o cca 09:00. Seriál vyrábala spoločnosť Továreň 5/7/11. Panelák voľne nadväzuje na v danom čase úspešný slovenský seriál Susedia (2006 – 2007) vysielaný TV Markíza, z ktorého prešli viacerí tvorcovia na čele s duom Andy Kraus ako autor námetu a Viktória Ráková ako predstaviteľka ústrednej postavy prvých epizód. Tá bola hlavnou postavou prvých 93 častí. Význam Rákovej postavy bol následne znížený vzhľadom na rozbiehajúci sa projekt sitkomu Kutyil s.r.o., kde stvárňovala spolu s Krausom ústredné postavy. Po odchode Rákovej sa kľúčovou postavou seriálu stala Ivana Schwarzová, ktorú stvárňuje Diana Mórová.
Dňa 4. marca 2015 televízia oznámila, že seriál po 7 rokoch vysielania končí, a 15. séria je poslednou.
Rok a pol po ukončení seriálu 29. októbra 2016 Televízia JOJ oficiálne oznámila, že opäť začala s jeho výrobou, a v roku 2017, teda na 15. výročie televízie, sa Panelák znovu vráti na obrazovky.
Podľa informácii televízie sa na obrazovky vráti úspešná herečka Hana Gregorová, ktorá stvárňovala pani Jarmilku. Avšak po smrti herca Juraja Slezáčka sa pochopiteľne na obrazovkách neobjaví rodina Blichárovcov.
Dňa 20. apríla televízia oznámila, že do seriálu sa vracia aj postava Alexandra Bártu, teda Milan Kordiak.
Aktuálne odvysielaná 16. séria seriálu je definitívne posledná.
Hosťujúci herci.
V seriáli sa objavilo viacero domácich ako aj medzinárodne známych osobností. Epizódne postavy si v Paneláku zahrali speváčka Anastacia, tenistka Daniela Hantuchová, hokejisti Marek Uram ako taxikár a Sasu Hovi alebo členovia spevokolu Alexandrovci. TV Joj používa Panelák aj na prezentáciu svojich televíznych tvárí. Takto sa v seriáli objavili aj Celeste Buckingham, speváčka a porotkyňa X-Factoru, moderátor Sajfa, producent a manažér Jaroslav Slávik, účastník súťaže Česko Slovensko má talent Marián Zázrivý, šéfkuchár Jaro Žídek alebo regionálna redaktorka spravodajstva Ruslana Kurilcová. Skupina Desmod, ktorá naspievala titulnú pieseň seriálu, sa tiež objavila v seriáli. Väčšinou hosťujúce osobnosti predstavovali samých seba. Medzi výnimky patrí Martin Pyco Rausch, ktorý si zahral Imrovho Ičiho. Imrových rodičov, ktorí sa objavili vo viacerých dieloch, stvárnili Marta Sládečková a Janko Lehotský. V jednom dieli si zahrala i Sisa Sklovská, ktorá si zahrala ako náhradníčka upratovačky Kvetky. Vo viac ako jednom pokračovaní seriálu si tiež zahrali Marek Vašut, Lucie Vondráčková, Zuzana Smatanová, Zdena Studenková ako Imrova svokra, panelákový manželský Peter Kočiš a Jana Kolesárová. Špeciálny rozmer pre hosťujúce hviezdy vznikol po vytvorení eventovej agentúry, ktorú viedli Švehlová spolu s kolegyňami z psychologickej poradne Alicou a Julkou. Takto sa stretli s hviezdami ako Richard Müller alebo superstarista Thomas Puskailer alebo spevák a herec Rastislav Rogel. Neskôr sa však zase vrátili do sanatória. Richard Müller tiež hral stavebného šéfa robotníkov Imrého a Gejzu. V obnovenej šestnástej sérii sa objavil Peter Marcin. Peter Modrovský si zahral opravára. V jednej epizóde si zahral aj úspešný slovenský hádzanár Martin Straňovský.